Abbozz ta' baġit emendatorju Nru 3/2021: is-surplus tas-sena finanzjarja 2020 Kumitat għall-Baġits Riżoluzzjoni tal-Parlament Ewropew tas-6 ta' Lulju 2021 dwar il-pożizzjoni tal-Kunsill dwar l-abbozz ta' baġit emendatorju Nru 3/2021 tal-Unjoni Ewropea għas-sena finanzjarja 2021 - Id-dħul tas-surplus tas-sena finanzjarja 2020 (09904/2021 – C9-0232/2021 – 2021/0102(BUD)) Il-Parlament Ewropew, – wara li kkunsidra l-Artikolu 314 tat-Trattat dwar il-Funzjonament tal-Unjoni Ewropea, – wara li kkunsidra l-Artikolu 106(a) tat-Trattat li jistabbilixxi l-Komunità Ewropea tal-Enerġija Atomika, – wara li kkunsidra r-Regolament (UE, Euratom) Nru 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, u b'mod partikolari l-Artikolu 44 tiegħu, – wara li kkunsidra l-baġit ġenerali tal-Unjoni Ewropea għas-sena finanzjarja 2021, adottat b'mod definittiv fit-18 ta' Diċembru 2020, – wara li kkunsidra r-Regolament tal-Kunsill (UE, Euratom) Nru 2020/2093 tas-17 ta' Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027 (ir-Regolament dwar il-QFP), – wara li kkunsidra l-Ftehim Interistituzzjonali tas-16 ta' Diċembru 2020, bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba, kif ukoll dwar riżorsi proprji ġodda, inkluż pjan direzzjonali għall-introduzzjoni ta' riżorsi proprji ġodda, – wara li kkunsidra d-Deċiżjoni tal-Kunsill 2020/2053/UE, Euratom tas-26 ta' Mejju 2014 dwar is-sistema tar-riżorsi proprji tal-Unjoni Ewropea, – wara li kkunsidra l-abbozz tal-baġit emendatorju Nru 3/2021 adottat mill-Kummissjoni fil-15 ta' April 2015 (COM(2021)0270), – wara li kkunsidra l-pożizzjoni dwar l-abbozz ta' baġit emendatorju Nru 3/2021, adottata mill-Kunsill fil-21 ta' Ġunju 2021 u li ntbagħtet lill-Parlament Ewropew dakinhar stess (09904/2021 – C9-0232/2016), – wara li kkunsidra l-Artikoli 94 u 96 tar-Regoli ta' Proċedura tiegħu, – wara li kkunsidra r-rapport tal-Kumitat għall-Baġits (A9-0218/2021), A. billi l-abbozz ta' baġit emendatorju Nru 3/2012 għandu l-għan li jdaħħal fil-baġit tal-2021 il-bilanċ favorevoli mis-sena finanzjarja 2020, li jammonta għal EUR 1 768 617 610; B. billi l-komponenti ewlenin ta' dak is-surplus huma eżitu pożittiv fuq id-dħul ta' EUR 1 647,3 miljun, u sottoinfiq fin-nefqa ta' EUR 121,3 miljun; C. billi fuq in-naħa tad-dħul, is-surplus huwa xprunat b'mod predominanti minn ġbir ogħla milli mistenni ta' dazji doganali; D. billi fuq in-naħa tan-nefqa, is-sottimplimentazzjoni fil-pagamenti mill-Kummissjoni tilħaq il-EUR 100,98 miljun għall-2020 (li minnhom EUR 61,7 miljun taħt l-Intestatura 5 - Amministazzjoni, attribwibbli għall-impatt tal-COVID-19 fuq il-missjonijiet, il-laqgħat, it-traineeships u r-reklutaġġi), u EUR 120,38 miljun is-sottimplimentazzjoni minn istituzzjonijiet oħra; Jieħu nota tal-abbozz ta' baġit emendatorju Nru 3/2021 kif imressaq mill-Kummissjoni, li huwa maħsub biss għall-ibbaġitjar tas-surplus tal-2020, għal ammont ta' EUR 1 768 617 610, skont l-Artikolu 18(3) tar-Regolament Finanzjarju, u tal-pożizzjoni tal-Kunsill; Itenni l-pożizzjoni tiegħu li l-mezzi disponibbli kollha u l-flus mhux użati fil-baġit tal-Unjoni, inkluż is-surplus, għandhom jintużaw biex l-assistenza finanzjarja titqassam b'ħeffa lil dawk li ntlaqtu l-iktar mill-pandemija tal-COVID-19; jistieden, f'dan il-kuntest, lill-Istati Membri biex jallokaw totalment it-tnaqqis mistenni fil-kontribuzzjonijiet bbażati fuq il-DNG tagħhom li joriġinaw mis-surplus tal-2020 lill-ibbaġitjar tal-azzjonijiet relatati mal-indirizzar tal-impatt tal-pandemija tal-COVID-19 u lill-irkupru u r-reżiljenza tal-Unjoni, biex jiżguraw l-allokazzjoni ottimali tal-fondi; Japprova l-pożizzjoni tal-Kunsill dwar l-abbozz ta' baġit emendatorju Nru 3/2021; Jagħti istruzzjonijiet lill-President tiegħu biex jiddikjara li l-baġit emendatorju Nru 2/2021 ġie adottat b'mod definittiv u biex jiżgura li jiġi ppubblikat f'Il-Ġurnal Uffiċjali tal-Unjoni Ewropea; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, kif ukoll lill-istituzzjonijiet l-oħra u lill-entitajiet ikkonċernati, u lill-parlamenti nazzjonali.
Extracted from TA-9-2021-0321_MT.docx